Bokke wys senuwees van staalFranco Mostert en Boni Mbonami ná die wendrie. Mostert het sy puik lynstaanwerk in die laaste lynstaan voortgesit en Mbonambi het die goeie rolmaal met die wendrie afgesluit. (Foto: Twitter @Springboks) Só gaan die Springbokke nie die Wêreldbeker-toernooi wen nie, maar aan die ander kant is dit ook die kenmerke van ŉ goeie span om wedstryde te wen wanneer hy nie goed speel nie. Dít het die Springbokke laat Saterdagaand in Parys gewys toe hulle die Franse met 29-26 geklop het nadat hulle rustyd met 9-16 agter was. Die Franse het gebiedsvoordeel geniet, het die meeste besit verower en het veel minder duikslae uitgevoer en gemis (6 teenoor 22), maar hulle kon steeds nie wen nie. Die Bokke het tam en lusteloos voorgekom, veral in die eerste helfte. Hulle het gans te veel besit weggeskop en ŉ magdom foute begaan, maar steeds die nodige veggees getoon om in die laaste vier minute vier lynstane af te dwing en toe met ŉ rolmaalbeweging die wendrie in die 85ste minuut gedruk. Was dit dalk die onsinnige besluit om die Bokke in wit truie te laat speel? En hoekom is dit gedoen, want van wanneer af bestaan daar by die Springbokke iets soos om in wegtruie te speel? Dis tog immers nie dat die Franse blou en die Bokke se groen sou bots nie? Dit het dan nog nooit nie. Ja, dalk het tye verander, want die Bokke het mos verlede jaar in Argentinië met rooi truie gespeel. Uitblinkers aan Springbokkant? Die plaasvervangers, Francois Louw en Bongi Mbonambi (wat die wendrie gedruk het). So ook Cheslin Kolbe. Dan het Franco Mostert ook sy waarde gewys, Duane Vermeulen was rotsvas en RG Snyman het in die tweede helfte reuse werk gedoen. Agterlangs het die skrumskakel Faf de Klerk te veel geskop. Was dit ŉ spanopdrag? Of was dit omdat dit vroeër gereën het en die Franse nie met die beste lynstaanmanne spog nie? Die oorwinning red die toer, want ná verlede week se nederlaag teen Engeland kon die Bokke dit nie bekostig om weer te verloor nie. Maar ai, daar wag harde werk. Puntemakers ‒ Suid-Afrika (9) 29: Drieë: S’bu Nkosi, Bongi Mbonambi. Doelskoppe: Handré Pollard (2). Strafdoele: Pollard (5). Frankryk (16) 26: Drieë: Guilhem Guirado, Mathieu Bastereaud. Doelskoppe: Baptiste Serin (2). Strafdoele: Serin (3). Skepdoel; Camille Lopez.